En o Sistema Iberico se diciban u se dicen "lagunas", no i habendo conoixencia d'a forma con xorda conserbata "lacuna". Destaca a presencia d'a Laguna de Gallocanta, que ye d'augua salata e d'orichen tectonico. A man d'a laguna de Gallocanta bi ha atras lagunas ditas laguna de Guialguerrero (a man d'o despoblato meyeval de Villar Guerrero), a Laguna de la Zaida y a Lagunica. Bi habió atras zonas humidas calificatas de laguna como a Laguna de Vivallo en l'aria de Castellot. Bellas zonas humidas definitas güei como lagunas en castellán se diciban balsas u balsiellas en l'aragonés meyeval local, como s'ha desvenito en Bezas.